Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: szabályairól szóló 1957. évi IV. törvény végrehajtásra vonatkozó szabályainak és a gyermekek védelméről és a gyámügyi
Paragraph Index: 301

szabályairól szóló 1957. évi IV. törvény végrehajtásra vonatkozó szabályainak és a gyermekek védelméről és a gyámügyi igazgatásról szóló törvény kapcsolattartási jogot szabályozó rendelkezéseinek megsértésén túl visszásságot idézett elő az Alkotmányban a szülő számára biztosított neveléshez való jog vonatkozásában is. Az alkotmányos visszásság orvoslása érdekében az országgyűlési biztos ajánlással élt, amelyben felkérte a Budapest Főváros XVIII. kerületi Polgármesteri Hivatal Gyámhivatalát, hogy a szülő és a nagyszülő kapcsolattartásának végrehajtása érdekében a szükséges intézkedéseket tegye meg, és figyelemmel a beadványban szereplő, a gyermek életkörülményeire vonatkozó jelzésekre is kérem, hogy mérlegelje a kiskorú védelembe vételének és a gyermekjóléti szolgálat segítségnyújtásának lehetőséget is az ügyben. Az érintett az ajánlást határidőben adott válaszában elfogadta. OBH 4700/1998. Ha a rendőrség nem teszi meg a rendelkezésére álló intézkedéseket az eltűnt gyermek felkutatása érdekében, illetve határozatát jogszabályon kívüli megszüntetési okra alapozza, visszásságot okoz a szülő és gyermek kapcsolattartásának az Alkotmány 15. §-ából következő védelmével, a szülőt gyermeke nevelésének megválasztásához a 67. § (2) bekezdése alapján megillető joggal, valamint a 2. § (1) bekezdésében deklarált jogállamiságból fakadó jogbiztonság követelményével összefüggésben. A beadványt tevő azt kifogásolta, hogy elvált felesége a nála elhelyezett közös gyermekükkel együtt külföldre, ismeretlen helyre távozott, és a rendőrség nem tett meg mindent a gyermek tartózkodási helyének felkutatása érdekében. Az országgyűlési biztos általános helyettese megállapította, hogy beadvány mellékletei, a főkapitánynak írt megkeresésére kapott válasz, illetve az általa rendelkezésre bocsátott iratok részben ellentmondanak egymásnak, ami arra utal, hogy a beadványt tevő gyermekének felkutatása érdekében a Szolnok Városi Rendőrkapitányság, illetve a Jász-Nagykun-Szolnok Megyei Rendőr-főkapitányság nem járt el a kellő gondossággal. Az eredményes államigazgatási eljárás az apa megsértett jogainak gyakorlását tette volna újra lehetővé, de szükségességét indokolja az is, hogy a gyermek külföldre távozását az anya új férjének hitelezőitől való félelme tette szükségessé, a gyermek hollétéről pedig hosszabb időn át nem merült fel adat, így nem zárható ki a gyermeket a későbbiekben ért jogsértő cselekmény sem. Az eltűnt személyek felkutatásának és a rendkívüli halálesetek kivizsgálásának rendjéről szóló belügyminiszteri rendelet szerint az államigazgatási eljárás — nem tekintve az eltűnt személy megtalálását — csak akkor szüntethető meg, ha a felkutatás a megtett intézkedések ellenére nem járt sikerrel. A szóban forgó esetben a határozat indokolása nem a megtett intézkedések sikertelenségére, hanem a bűncselekmény gyanújára utaló adat vagy körülmény hiányára hivatkozik, és az alkalmazott jogszabályt sem tünteti fel, vagyis nem tesz eleget az államigazgatási eljárás általános szabályairól szóló törvényben írtaknak. A rendőrség tehát nem élt a rendelkezésére álló összes eszközzel, az államigazgatási eljárás során nem vette figyelembe a jogszabály előírásait, és a későbbiekben sem gondoskodott azoknak az eszközöknek az alkalmazásáról, melyek alkalmasak lehettek volna a gyermek felkutatására. A mulasztások visszásságot okoztak a beadványt 1999/79/II. szám tevő és gyermeke kapcsolattartását az Alkotmány alapján megillető védelemmel, az apának a gyermek nevelése megválasztásához való jogával, illetve a jogbiztonság követelményével összefüggésben. Ajánlásában a helyettes országgyűlési biztos kérte, hogy az országos rendőrfőkapitány haladéktalanul gondoskodjon az INTERPOL Magyar Nemzeti Irodájának megkereséséről, illetve tegye meg azokat az intézkedéseket, melyektől a gyermek felkutatása során eredmény várható. A címzett az ajánlást elfogadta. OBH 4810/1998. A gyermeknek a védelemhez és gondoskodáshoz való alkotmányos jogával [Alkotmány 67. § (1) bekezdés] összefüggésben visszásságot okoz, hogy a hatályos jogi szabályozás nem teszi lehetővé a családok átmeneti otthonában élő rászorult gyermekek egy részének a rendszeres gyermekvédelmi támogatásban való részesítését. Az állampolgári jogok országgyűlési biztosa 1998. november 4—6. között általános vizsgálatot tartott Szabolcs-Szatmár-Bereg megyében, melynek során helyszíni látogatást tett a Magyar Vöröskereszt által létesített és fenntartott nyíregyházi Anya-Gyermek Segítőotthonban. Az intézményt fenntartó szervezettől és az intézmény vezetőjétől kapott tájékoztatás szerint a Segítőotthon időközben megkapta működési engedélyét és az állami normatív hozzájárulást is. A helyszíni vizsgálat megállapította, hogy a krízishelyzetbe került anyák és gyermekeik alkotmányos jogainak érvényesüléséért — különös tekintettel a szociális biztonsághoz való jogra, az élethez, emberi méltósághoz való jogra, az egészséges környezethez való jogra, valamint a gyermekeket megillető alapjogokra — az intézmény által tett erőfeszítés példaértékű. Alapjogot sértő körülményt — a következőkben leírtakat kivéve — az országgyűlési biztos nem tapasztalt. Az intézmény finanszírozásának áttekintésekor derült fény arra a problémára, hogy az otthonba kerülő anyák gyermekvédelmi támogatását illetően bizonytalanság van, ez pedig a krízishelyzetben levő gyermek ellátásában súlyos nehézséget jelent, hiszen az otthon csak befogad, ellátást nem nyújt. Az egyik esetben a gyermekvédelmi támogatást az anya lakóhelye szerinti önkormányzat azért szüntette meg, mert a lakcímbejelentése megszűnt, és ezzel az önkormányzat illetékessége is. A másik esetben pedig csak akkor fizetné a támogatást az önkormányzat, ha az anya visszamenne abba a városba, bejelentett lakóhelyére, ahonnan a krízisotthonba került. Ez utóbbi esetben még arra sincs lehetőség, hogy az anya tartózkodási helye szerinti önkormányzat folyósítsa a támogatást, mert az anyának van máshol bejelentett lakóhelye. A gyermekvédelmi törvény (Gyvt.) rendelkezése szerint

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes